http://klaipeda.diena.lt/naujienos/klaipeda/miesto-pulsas/uzgaveniu-siupinio-akcija-apdovanoti-geriausieji-ir-sviesiausieji-618016

**Užgavėnių šiupinio akcija: apdovanoti geriausieji ir šviesiausieji**

* 2014-03-01 12:41:00
* [Evelina Zenkutė](http://klaipeda.diena.lt/autoriai/evelina-zenkute-6)

Šeštadienį trečią kartą uostamiestyje rengiamo labdaringo Užgavėnių šiupinio akcija pasiekė kulminaciją: įteikti autobusiuko, skirto Informacijos ir paramos gausiai šeimai centrui, rakteliai, apdovanoti šviesuoliai ir skaniausio šiupinio gamintojai.

Savaitė prieš Užgavėnes šiais metais uostamiestyje buvo pažymėta gerų darbų maratonu. Devyniuose uostamiesčio restoranuose ir kavinėse, besigardžiuodami tradiciniu Klaipėdos ir Žemaitijos krašto šiupiniu, miestiečiai galėjo paaukoti daugiavaikėms šeimoms bei išrinkti skaniausią troškinį.

Gardžiausio šiupinio virėjai buvo pagerbti per iškilmes – šeštadienį vykusius Klaipėdos mero pusryčius. Jų metu buvo apdovanoti ir penki uostamiesčio šviesuoliai. Šiemet tai – penkios gausios šeimos, kurioms buvo padalyti 25 tūkst. litų. Šaunių rezultatų padėjo pasiekti akciją jau trečius metus inicijuojanti ir palaikanti bendrovė „Philip Morris“.

Dienraščio „Klaipėda“ skaitytojai, už savo numylėtinius balsavę portale www.kl.lt, nusprendė, jog skaniausias šiupinys Klaipėdos mieste buvo patiekiamas viešbučio „Ararat“ restorane.

Prie geriausio virtuvės šefo rinkimų prisidėjo ir šiai ypatingai progai suburta komisija, kurią sudarė Lietuvos viešbučių ir restoranų asociacijos prezidentė Evalda Šiškauskienė, uostamiesčio kultūros veikėjai Gintaras Grajauskas ir Valentinas Masalskis, akcijos globėja Inga Grubliauskienė bei pati Užgavėnių šiupinio iniciatorė Edita Mildažytė.

Komisija nusprendę, jog patį skaniausią šiupinį siūlo baras „Senoji Hansa“.

Metų šviesuoliais šiais metais tapo penkios daugiavaikės uostamiesčio šeimos. Piniginiais prizais buvo apdovanoti Aistė ir Marius Žalnieraičiai, Asta ir Mindaugas Kelpšos, Ilona ir Vytautas Vyščiūnai, Linas Švirinas bei Julija ir Romanas Gaiduk.

Užgavėnių šiupinio siela E.Mildažytė teigė, jog šiais metais akcijos rezultatai puikūs.

„55 tūkst. litų, kuriuos paaukojo uostamiesčio verslininkai, pervesti į Informacijos ir paramos gausiai šeimai centrui sąskaitą ir už juos jau nupirktas autobusiukas. Surinktas 25 tūkst. litų premijinis fondas, skirtas Metų šviesuoliams apdovanoti. Na, o devynios akcijoje dalyvaujančios viešojo maitinimo įstaigos už maždaug 15 tūkst. litų vėliau gausioms šeimoms suruoš vaišes“, – kalbėjo E.Mildažytė.